Skool-aanranding: Seun het ‘veelvuldige beserings’ gehadOdirile Mafora (9) is dood sowat ‘n week nadat hy glo ernstig by sy laerskool aangerand is. (Foto: verskaf) Die negejarige skoolseun van Koster wat dood is ná ŉ 17-jarige medeleerder hom na bewering by die skool aangerand het, word Saterdag begrawe. Odirile Mafore is verlede Donderdag dood, drie dae voor sy tiende verjaardag. Sy familie het gister die uitslag van sy nadoodse ondersoek gekry. Die oorsaak van sy dood is aangedui as “veelvuldige beserings”, maar het nie gespesifiseer of die dodelike beserings aan die seuntjie se kop of lyf was nie, het Odirile se ouma, Morwadi Phekola, gesê. Odirile, ŉ graad 5-leerder, is op 13 Mei in die Koster-hospitaal opgeneem nadat ŉ 17-jarige graad 7-leerder by die Kgalagatsane Primary School hom glo aangerand het. Maroela Media het vroeër berig die tiener het Odirile glo op die kop geklap en by ŉ stel trappe afgestamp. Die ouer seun het Odirile na bewering gevolg terwyl hy teen die trappe afgerol het, en het op die grond glo op hom getrap. Die voorval is nie by die skool aangemeld nie en tuis het Odirile ook daaroor geswyg. Hy het die naweek mank geloop en teen Maandag het hy die gebruik van sy arms en bene verloor, het sy ma, Daisy, gesê. Odirile kon ook nie eet nie en daar was bloed in sy urine. Odirile het sy gesin eers tóé van die aanval by die skool vertel. Sy ma was op dié stadium op pad skool toe om te gaan aanmeld dat Odirile siek is en nie klasse kan bywoon nie. Kapt. Sam Tselanyane, polisiewoordvoerder in Noordwes, het gesê die 17-jarige het Maandag reeds in die landdroshof in Koster verskyn. Hy is nie gevra om te pleit nie en die saak teen hom is tot Junie uitgestel. Die seun word intussen by ŉ jeugsentrum aangehou. Tselanyane het gesê ŉ aanrandingsaak is aanvanklik geopen, maar die klagte is ná Odirile se dood na moord omgeskakel. Die LUR vir onderwys in Noordwes, Sello Lehari, het gesê hy is diep geskok en hartseer oor die voorval. “Ons verwag nie dat sulke goed met ons kinders gebeur nie. Verlede week is twee leerders boonop dood in ŉ busongeluk by Groot-Marico, terwyl ander beseer is,” het Lehari gesê. Hy het gesê die departement keur boeliery ten sterkste af en moedig leerders aan om dit by onderwysers of skoolhoofde aan te meld.